钦定古今图书集成/明伦汇编/官常典/第727卷 > 赵卯发
## 钦定古今图书集成/明伦汇编/官常典/第727卷 > 赵卯发

按《宋史忠义传》：“卯发字汉卿，昌化人。淳祐十年，以上
舍登第，为遂宁州司户，潼川签判，宣城宰。素以节行
称，中被论罢。咸淳七年，起为彭泽令。十年，权通判池
州。大兵渡江，池守王起宗弃官去，卯发摄州事，缮壁
聚粮，为守御计。夏贵兵败归，所过纵掠，卯发捕斩十
馀人，兵乃戢。明年正月，大兵至李王河，都统张林屡”
讽之降，卯发忿气填膺，瞠目视林，不能言。有问以禔
身之道者，卯发曰：“忠义所以禔身也，此外非臣子所
得言。”林以兵出巡江阴降归，而阳助卯发为守，守兵
五百馀柄皆归林。卯发知不可守，乃置酒会亲友与
饮，诀谓其妻雍氏曰：“城将破，吾守臣不当去，汝先出
走！”雍氏曰：“君为命官，我为命妇；君为忠臣，我独不能
为忠臣妇乎？”卯发笑曰：“此岂妇人女子之所能也？”雍
氏曰：“吾请先君死。”卯发笑止之。明日，乃散其家资，与
其弟侄仆婢悉遣之。二月，兵薄池，卯发晨起书几上
曰：“君不可叛，城不可降，夫妻同死，节义成双。”又为诗
别其兄弟，与雍盛服同缢。《从容堂》死。卯发始为此堂
名，可以从容。及兵，遽领客堂中，指所题扁曰：“吾必死。”
于是客问其故，曰：“古人谓慷慨杀身易，从容就义难，
此殆其兆也。”卯发，死林开门降。大元丞相伯颜入问：
“太守何在？”左右以死对。即如堂中观之，皆叹息，为具
棺衾，合葬于池上，祭其墓而去。事闻，赠华文阁待制，
谥文节。雍氏赠顺义夫人，录二子为京官。